කඩුගන්නාව කඳු වැටියේ සිට එදෙස විමසිලිමත් වූයෙමි.“මොකක්ද අර කන්ද” අපගේ සගයෙක් ප්‍රශ්නයක් මතු කළේය.“සීගිරිය වෙන්නැති”“සීගිරිය කොහෙද ඔය පැත්තෙ”“නෑ නෑ ඔය බයිබල් රොක්”අපගේ සගයෝ විවිධ අදහස් දැක්වූහ.“අපි යමුද එතැනට”“ඒක හරි දුෂ්කර ගමනක්”ඉංග්‍රීසි ජාතිකයන් විසින් බයිබල් රොක් නමින් හැඳින් වූ බතලේගල කන්ද තරණය කරන්නට අප තීරණය කළේ සොබා දහමේ අපූර්වත්වය කඩුගන්නාවේ සිට දර්ශනය වීමත් සමඟ ය.බතලේගලට බයිබල් රොක් යන නම යෙදී ඇත්තේ කඳුකරයේ පිහිටි විශාල කන්දක් මත බයිබලයක් තැබුවා සේ පෙනෙන දසුන නිසා ය.